Na temelju članka 36. Zakona o poljoprivredi („Narodne novine“ broj 118/18, 42/20) i članka 32. Statuta Općine Otok (Službeni glasnik broj 03/13-pročišćeni tekst, 03/17, 03/18) Općinsko vijeće Općine Otok na 8. (telefonskoj) sjednici održanoj dana 15. veljače 2021. godine, donijelo je

Program

potpora poljoprivredi i ruralnom razvoju na području Općine Otok za razdoblje od 2021. do 2025. godine

# OPĆE ODREDBE

*Članak 1.*

Programom potpora poljoprivredi i ruralnom razvoju na području Općine Otok za 2021. godinu (u daljnjem tekstu Program) utvrđuju se aktivnosti u poljoprivredi za koje će Općina Otok, u razdoblju 2021. – 2025. godine dodjeljivati potpore male vrijednosti te kriteriji i postupak istih.

Potpore podrazumijevaju dodjelu bespovratnih novčanih sredstava iz Proračuna Općine Otok.

*Članak 2.*

Potpore male vrijednosti iz članka 1. dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013.; u daljnjem tekstu: Uredba 1408/2013) i Uredbom Komisije (EU) 2019/316 od 21. veljače 2019. godine o izmjeni Uredbe (EU) br. 1408/2013 od 18. prosinca 2013. o primjeni članaka 107. i

108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.; u daljnjem tekstu: Uredba 2019/316).

Sukladno članku 1. Uredbe 1408/2013 i Uredbe 2019/316, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

* potpora čiji je iznos određen na temelju cijene ili količine proizvoda stavljenih na tržište,
* potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
* potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013 i Uredbe 2019/316, „poljoprivredni proizvodi“ znače proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EU) br. 104/2000.

Ostale potpore koje se dodjeljuju po ovom Programu iz članka 1. dodjeljuju se sukladno pravilima EU o pružanju državne potpore propisanim Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (u daljnjem tekstu: Uredba 1407/2013).

*Članak 3.*

Sukladno članku 2., točka 2. Uredbe 1408/2013 i članku 2., točka 2. Uredbe 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

*Članak 4.*

Najvažniji ciljevi ovog Programa su:

1. bolje korištenje poljoprivrednih površina u svrhu povećanja primarne poljoprivredne proizvodnje i podizanja stupnja prerade poljoprivrednih proizvoda kroz proizvodnju hrane
2. povećanje konkurentnosti obiteljskih gospodarstava
3. podizanje kvalitete života i proširenje gospodarskih programa na cijelom području Općine Otok.

# KORISNICI

*Članak 5.*

Korisnik sredstava potpore iz Proračuna Općine Otok može biti „jedan poduzetnik“ tj. poljoprivredno gospodarstvo upisano u Upisnik poljoprivrednih gospodarstava koje ima poljoprivredne površine i poljoprivrednu proizvodnju na području Općine Otok.

Poljoprivredna gospodarstva obuhvaćaju slijedeće subjekte iz primarne proizvodnje poljoprivrednih proizvoda: obiteljska poljoprivredna gospodarstva (OPG), obrti, trgovačka društva, udruge i zadruge registrirane za obavljanje poljoprivredne djelatnosti, koji podmiruju sve obveze prema Općini Otok.

Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.

Za ulaganja koje provode mladi poljoprivrednici koji nemaju više od 40 godina u godini podnošenja Zahtjeva za potporu, neovisno o tome pokreću li po prvi puta novo poljoprivredno gospodarstvo kao nositelj/odgovorna osoba ili su poljoprivredno gospodarstvo pokrenuli u razdoblju od 5 godina prije podnošenja Zahtjeva za potporu, potpora će se uvećati za 20 % na odobrena sredstva.

Korisnici Programa ne mogu biti poljoprivredna gospodarstva navedena u stavku 1. ovog članka:

- ako na dan predaje Zahtjeva imaju dospjelih nepodmirenih dugovanja prema Općini Otok,

- ako imaju dospjelih nepodmirenih dugovanja s javnih davanja o kojima službenu evidenciju vodi Porezna uprava,

- ako su u postupku stečaja ili likvidacije,

- čiji vlasnik ili suvlasnik ima drugu tvrtku ili obrt koji je u postupku stečaja ili likvidacije.

Pravo na potpore, poljoprivredna gospodarstva ostvaruju na vlastiti zahtjev, odnosno temeljem Odluke koju Općina Otok donese po okončanju postupka Javnog poziva u provođenju Programa, a isto traje do iskorištenja sredstava osiguranih u Proračunu Općine Otok za razdoblje 2021. – 2025. godine.

Pojedinom korisniku može se u jednoj kalendarskoj godini dodijeliti potpora iz ovog Programa u iznosu do 10.000,00 kuna.

# POTPORE U POLJOPRIVREDI

*Članak 6.*

Potpore iz članka 1. ovog Programa dodjeljivati će se u razdoblju od 2021. do 2025. godine kako slijedi:

|  |  |
| --- | --- |
| **1.** | POTPORA INVESTICIJAMA U POLJOPRIVREDNA GOSPODARSTVA |
|  | PODMJERA |
| 1.1. | Ulaganje u izgradnju, rekonstrukciju i opremanje objekata za držanje muznih  krava, ovaca i koza |
| 1.2. | Ulaganje u izgradnju i rekonstrukciju objekata za skladištenje voća i povrća te nabavu opreme za berbu, sortiranje, pakiranje i skladištenje voća i povrća  |
| 1.3. | Ulaganje u izgradnju, rekonstrukciju i opremanje plastenika i staklenika (minimalna površina 150 m2) za proizvodnju voća, povrća, cvijeća i sl. |
| 1.4. | Ulaganje u podizanje ili obnovu trajnih nasada |
| 1.5. | Potpora očuvanju i proširenju stočnog fonda |
| 1.6. | Potpora očuvanju i proširenju pčelinjeg fonda |
| 1.7. | Potpora za nabavku nove opreme, alata i strojeva za razvoj poljoprivredne proizvodnje |
| **2.** | **POTPORA INVESTICIJAMA U PRERADU I TRŽENJE POLJOPRIVREDNIH PROIZVODA** |
|  | PODMJERA |
| 2.1. | Potpore ulaganju u preradu vlastitih poljoprivrednih proizvoda na poljoprivrednom gospodarstvu |
| **3.** | **POTPORA ZA PROMOCIJU I PLASMAN POLJOPRIVREDNIH PROIZVODA** |
|  | PODMJERA |
| 3.1. | Potpora za sudjelovanje na sajmovima/manifestacijama  |

**I.De minimis potpore usklađene sa Uredbom Komisije (EU) br. 1408/2013 i Uredbom Komisije (EU) br. 2019/316**

# MJERA 1. POTPORA INVESTICIJAMA U POLJOPRIVREDNA GOSPODARSTVA

**PODMJERA 1.1. Ulaganje u** **izgradnju, rekonstrukciju i opremanje objekata za držanje muznih krava, ovaca i koza**

Potpora se dodjeljuje poljoprivrednicima upisanima u Upisnik poljoprivrednih gospodarstava: OPG-ovima, zadrugama, obrtima i trgovačkim društvima registriranim za obavljanje poljoprivredne djelatnosti te da su upisani u „Jedinstveni registar domaćih životinja“ najkasnije do dana objave Javnog poziva za potporu, a čija je ekonomska veličina veća od 2.000 EUR-a.

Potporom se želi potaknuti opstanak i razvoj poljoprivrednih gospodarstava u sektoru stočarstva.

Potpora se odobrava za:

* Izgradnju i rekonstrukciju objekata za držanje muznih krava, ovaca i koza
* Opremanje objekata za držanje muznih krava, ovaca i koza

Dodijeljena potpora ne može se koristiti za kupovinu poljoprivrednih resursa obiteljskog

poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

Maksimalna potpora iznosi do 50% ukupnih opravdanih i dokumentiranih troškova, a najviše do 10.000,00 kuna po korisniku godišnje.

# PODMJERA 1.2. Ulaganje u izgradnju i rekonstrukciju objekata za skladištenje voća i povrća te nabavu opreme za berbu, sortiranje, pakiranje i skladištenje voća i povrća

Potpora se dodjeljuje poljoprivrednicima upisanima u Upisnik poljoprivrednih

gospodarstava: OPG-ovima, zadrugama, obrtima i trgovačkim društvima registriranim za obavljanje poljoprivredne djelatnosti čija je ekonomska veličina veća od 3.000 EUR-a.

Potpora se odobrava za:

* izgradnju i rekonstrukciju objekata za skladištenje voća i povrća
* nabavu nove opreme za berbu, sortiranje, pakiranje i skladištenje voća i povrća

Najviši iznos sredstava potpore po korisniku iznosi 50% ukupnih opravdanih i

dokumentiranih troškova, najviše do 10.000,00 kuna godišnje.

# PODMJERA 1.3. Ulaganje u izgradnju, rekonstrukciju i opremanje plastenika i staklenika (minimalna površina 150 m2) za proizvodnju voća, povrća, cvijeća i sl.

Potpora se dodjeljuje poljoprivrednicima upisanima u Upisnik poljoprivrednih

gospodarstava: OPG-ovima, zadrugama, obrtima i trgovačkim društvima čija je ekonomska veličina veća od 2.000 EUR-a.

Potpora se odobrava za:

* + nabavku plastične folije, stakla ili drugih odgovarajućih materijala
	+ nabavku čvrste konstrukcije plastenika/staklenika
	+ nabavku ostale opreme potrebne za ugradnju i opremanje plastenika/staklenika

Dodijeljena potpora ne može se koristiti za kupovinu poljoprivrednih resursa obiteljskog

poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

Maksimalno će se subvencionirati 50% prihvatljivog ulaganja, a najviše do 10.000,00 kuna po jednom korisniku godišnje.

# PODMJERA 1.4. Ulaganje u podizanje ili obnovu trajnih nasada

Potpora se dodjeljuje poljoprivrednicima upisanima u Upisnik poljoprivrednih

gospodarstava: OPG-ovima, zadrugama, obrtima i trgovačkim društvima čija je ekonomska veličina veća od 2.000 EUR-a.

Potpora se dodjeljuje za proširenje voćnjaka, odnosno podizanje minimalno 1.000 m2

voćnjaka - uz obvezu nabave certificiranog sadnog materijala od najmanje 30 sadnica voća ili 600 m2 vinograda – uz obvezu nabave certificiranog sadnog materijala od najmanje 300 cijepova vinove loze.

Potpora se dodjeljuje za podizanje trajnih nasada ljekovitog i aromatičnog bilja na

minimalno 1.000 m2 zemljišta i uz obvezu nabave certificiranog sadnog materijala i uvjet nabave najmanje 500 sadnica.

Potpora uključuje i nabavu armature i opreme (stupovi, žica i sl.) za ograđivanje nasada, a

isključuje betonske radove i troškove usluga i radova.

Najviši iznos sredstava potpore po korisniku iznosi do 2/3 ukupnih opravdanih i

dokumentiranih troškova, najviše do 10.000,00 kuna godišnje za nabavu sadnog materijala te najviše 5.000,00 kn godišnje za armaturu i opremu.

## **PODMJERA 1.5. Potpora očuvanju i proširenju stočnog fonda**

Potpora se dodjeljuje poljoprivrednicima upisanima u Upisnik poljoprivrednih gospodarstava: OPG-ovima, zadrugama, obrtima i trgovačkim društvima registriranim za obavljanje poljoprivredne djelatnosti te da su upisani u „Jedinstveni registar domaćih životinja“ najkasnije do dana objave Javnog poziva za potporu, a čija je ekonomska veličina veća od 2.000 EUR-a.

Potpora se dodjeljuje korisniku za sufinanciranje:

* kupnje domaćih životinja (krave, koze, ovce, svinje) u cilju povećanja stočnog fonda
* troškova kontrole i suzbijanja bolesti u sektoru stočarstva

Potporom se želi potaknuti opstanak i razvoj poljoprivrednih gospodarstava u sektoru stočarstva.

Maksimalna potpora iznosi do 50% ukupnih opravdanih i dokumentiranih troškova, a najviše do 10.000,00 kuna po korisniku godišnje.

Minimalna nabava je 1 muzna krava i/ili 5 grla (komada) životinja.

Dodijeljena potpora u okviru podmjere 1.3. ne može se koristiti za kupovinu poljoprivrednih resursa obiteljskog poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

## **PODMJERA 1.6. Potpora očuvanju i proširenju pčelinjeg fonda**

Cilj mjere je održavanje i razvoj pčelarstva na području Općine Otok te jačanje na tržištu pčelinjim proizvodima (med, pčelinji otrov, propolis, matična mliječ, pelud, cvjetni prah, vosak, …itd).

Potpora se odobrava za nabavu nove pčelarske opreme, lijekova, hrane te za uzgoj pčelinjih zajednica na poljoprivrednom gospodarstvu koje se bavi pčelarskom proizvodnjom.

Za prihranu pčela u otežanim uvjetima (pogače, šećer i dr.) iznos potpore je 50,00 kuna po pčelinjoj zajednici.

Za kupnju selekcioniranih matica od ovlaštenih proizvođača odobrava se potpora od 40,00 kuna po jednoj matici uz prikazani račun ( na računu mora biti naveden broj matice itd.).

Broj kupljenih matica ograničava se na 50% od broja pčelinjih zajednica upisanih u službenu Evidenciju pčelara i pčelinjaka.

Potpora po jednom korisniku iznosi do 50% ukupnih opravdanih i dokumentiranih troškova, a najviše do 10.000,00 kuna po korisniku godišnje uz uvjet ostvarivanja potpore iz samo jednog izvora financiranja temeljem Nacionalnog pčelarskog programa.

Potpora se dodjeljuje korisniku koji ima najmanje 10 registriranih košnica.

 Dodijeljena potpora ne može se koristiti za kupovinu poljoprivrednih resursa obiteljskog

poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

Korisnici potpore su fizičke i pravne osobe koje su upisane u Evidenciju pčelara i pčelinjaka.

## **PODMJERA 1.7. Potpora za nabavku nove opreme, alata i strojeva za razvoj poljoprivredne proizvodnje**

Cilj Mjere je povećati, modernizirati i unaprijediti poljoprivrednu proizvodnju na poljoprivrednim gospodarstvima. Ovom Mjerom se potiče razvoj primarne poljoprivredne proizvodnje jačanjem tehnološke osnove poljoprivrednih proizvođača.

Potpora se dodjeljuje poljoprivrednicima upisanima u Upisnik poljoprivrednih gospodarstava: OPG-ovima, zadrugama, obrtima i trgovačkim društvima registriranim za obavljanje poljoprivredne djelatnosti za potporu, a čija je ekonomska veličina veća od 3.000 EUR-a.

Potpora se odobrava za:

* + nabavu strojeva, opreme i alata za poljoprivrednu proizvodnju
	+ nabava sustava za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje) na otvorenim i zatvorenim prostorima

te za obnovu zapuštenih i bušenje novih bunara, na minimalno 1.000 m2 poljoprivrednog zemljišta ili 300 m2 plastenika ili staklenika.

* + nabava kupnji zaštitne mreže i ostale opreme za zaštitu od vremenskih neprilika

Nabava novih dijelova strojeva i opreme odnosi se isključivo na radne strojeve koji se

koriste u primarnoj poljoprivrednoj proizvodnji, a isključena su motorna vozila koja služe za transport i prodaju poljoprivrednih proizvoda (kombi, terensko vozilo i sl.).

Dodijeljena potpora u okviru ove podmjere ne može se koristiti za kupovinu

poljoprivrednih resursa obiteljskog poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

Potpora po jednom korisniku iznosi do 50% prihvatljivog ulaganja, a najviše do 10.000,00 kuna po jednom korisniku godišnje.

Posebnost za dodjelu ove potpore je jedan od uvjeta:

1. minimalna poljoprivredna površina 10.000 m² (1,00 ha) za žitarice
2. 4.000 m² (0,40 ha) pod povrtnim kulturama na otvorenom polju,
3. 500 m² u zaštićenom prostoru (staklenici ili plastenici).

Navedena minimalna poljoprivredna površina na otvorenom ili zatvorenom prostoru mora biti upisana u ARKOD sustav kao dokaz o raspolaganju propisanom veličinom zemljišta.

# II.De minimis potpore sukladne Uredbi komisije (EU) br. 1407/2013

## **MJERA 2. POTPORA ZA PROMOCIJU I PLASMAN POLJOPRIVREDNIH PROIZVODA**

**PODMJERA 2.1. Potpore ulaganju u preradu vlastitih poljoprivrednih proizvoda na poljoprivrednom gospodarstvu**

Ova mjera provodi se temeljem Uredbe Komisije (EU) br. 1407/2013 od 18. Prosinca 2013. O primjeni članka 107. i 108. Ugovora o funkcioniranju Europske unije na de minimis potpore.

Cilj ove potpore je stvaranje proizvoda dodatne vrijednosti na postojećem poljoprivrednom gospodarstvu.

Potporom se sufinancira izgradnja, rekonstrukcija i opremanje objekata te kupovina opreme i /ili opremanje objekata za preradu vlastitih poljoprivrednih proizvoda proizvedenih na obiteljskom gospodarstvu.

Potpora se dodjeljuje poljoprivrednim gospodarstvima: OPG-ovima, zadrugama, obrtima i trgovačkim društvima, koji posjeduju objekte za preradu i koji su registrirani za obavljanje prerade vlastitih poljoprivrednih proizvoda do dana objave Javnog poziva za potporu, a čija je ekonomska veličina veća od 3.000 EUR-a.

Maksimalan iznos sredstava potpore po jednom korisniku iznosi 50% ukupnih dokumentiranih troškova, a najviše do 10.000,00 kuna po korisniku godišnje.

Minimalan iznos potpore po ovoj mjeri je 2.000,00 kuna.

 Potpora se odobrava za:

* + izgradnju, rekonstrukciju i opremanje objekata za preradu mlijeka i proizvodnju mliječnih proizvoda
	+ izgradnju, rekonstrukciju i opremanje pogona za preradu voća i povrća (konzerviranje, sušenje i zamrzavanje) te proizvodnju sokova, džemova i voćnih vina

U svrhu obavljanja prerade proizvoda u prihvatljive troškove ubrajaju se:

* + - strojevi i oprema za preradu i ostale postupke u funkciji djelatnosti prerade – prihvat sirovine, skladištenje, obrada/prerada, hlađenje, vinifikacija, klimatizacija, pakiranje, manipulacija, čišćenje, pročišćavanje, laboratorij i analiza, energija i instalacije, sigurnost i nadzor, potrebe veterinarske kontrole, transport.

Dodijeljena potpora ne može se koristiti za kupovinu poljoprivrednih resursa obiteljskog

poljoprivrednog gospodarstva, obrta ili trgovačkog društva koji su bili predmet izračuna ekonomske veličine poljoprivrednog gospodarstva.

# MJERA 3: POTPORA ZA PROMOCIJU I PLASMAN POLJOPRIVREDNIH PROIZVODA

**PODMJERA 3.1. Potpora za sudjelovanje na sajmovima/manifestacijama**

Potpora se dodjeljuje poljoprivrednim gospodarstvima za najam prostora i opreme, troškove

kotizacije, putne troškove i troškove smještaja na sajmu/manifestaciji.

Najviši iznos sredstava potpore po korisniku iznosi 50% ukupnih opravdanih i

dokumentiranih troškova, najviše do 1.000,00 kuna godišnje.

Članak 7.

Obveza korisnika je zadržati trajnost projekta, odnosno da tijekom razdoblja od tri (3) godine od dana isplate sredstava moraju osigurati da rezultati projekta ne podliježu niti jednoj od sljedećih situacija:

* prestanka ili premještanju proizvodne aktivnosti izvan područja Općine Otok
* promjeni vlasništva nad predmetom ulaganja
* davanje u zakup ili najam predmeta ulaganja ili premještanje sufinanciranog ulaganja do isteka tri (3) godine od datuma isplate potpore, osim u slučaju kada je to zakonska obveza
* značajnoj promjeni koja utječe na prirodu projekta, ciljeve ili provedbene uvjete zbog koje bi se doveli u pitanje njegovi prvotni ciljevi.

*Iznimno moguća su odstupanja od navedenih zahtjeva u slučajevima više sile ili nastupa*

*izvanrednih okolnosti, kako je propisano člankom 2. stavkom 2. Uredbe EU br. 1306/2013.*

Članak 8.

Korisnik potpore male vrijednosti mora davatelju državne potpore dati Izjavu o iznosima dodijeljenih potpora male vrijednosti u sektoru poljoprivrede iz drugih izvora, sukladno navedenim Uredbama de minimis. Obrazac Izjave o iznosima dodijeljenih potpora male vrijednosti sastavni je dio obrasca Zahtjeva za svaku mjeru.

*Članak 9.*

Temeljem ovog Programa korisnik može ostvariti pravo na potporu samo jednom tijekom jedne kalendarske godine.

Podnositelji zahtjeva/korisnici ne mogu ostvariti pravo na maksimalni iznos potpore dvije godine zaredom.

Neće se prihvaćati zahtjevi onih podnositelja koji su za istu namjenu i za iste aktivnosti dobili bespovratna sredstva male vrijednosti iz drugih programa u okviru državnog proračuna i drugih javnih izvora, javnih fondova Europske unije i izvan Europske unije.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

*Članak 10.*

Sukladno Uredbi Komisije (EU) 2019/316 od 21. veljače o izmjeni Uredbe (EU) br. 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013 i Uredbe 2019/316, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013 i Uredbi 2019/316.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

1. **POTREBNA DOKUMENTACIJA I POSTUPAK DODJELE POTPORE**

*Članak 11.*

Postupak dodjele potpora poljoprivredi provodi se po ovom Programu. Ukupan iznos potpora poljoprivredi u razdoblju od 2021.-2025. dodijelit će se iz Proračuna Općine Otok, Program 1006 SUBVENCIJE U PODUZETNIŠTVU, Akt. A100601 SUBVENCIJE POLJOPRIVREDNICIMA.

Potpore se dodjeljuju po priloženoj preslici računa koji glasi na podnositelja zahtjeva, priloženoj ponudi koja glasi na podnositelja zahtjeva, po priloženom ugovoru sačinjenom između OPG podnositelja zahtjeva i OPG-a prodavatelja domaćih životinja.

Ukoliko je riječ o već nastalom trošku za koji se traži refundacija, isključivo za tekuću godinu u kojoj je raspisan javni poziv, potrebno je priložiti:

- presliku računa i dokaz o plaćanju istog.

Povjerenstvo za provedbu Programa potpora poljoprivredi na području Općine Otok za razdoblje 2021.-2025. godine dostavlja načelniku *prijedlog Odluke o odobrenju sredstava potpore*, temeljem koje načelnik *donosi Odluku o odobrenju i isplati potpore* temeljem koje se vrši isplata sredstava, isključivo na žiro račun korisnika potpore.

Ukoliko je riječ o trošku koji će tek nastati, jer se uz zahtjev prilaže ponuda, ugovor i/ili predugovor za kupnju domaćih životinja, ugovor i/ili predugovor za kupnju odnosno ugovor i/ili predugovor za zakup poljoprivrednog zemljišta, s korisnicima potpora koji udovoljavaju uvjetima Programa i pod uvjetom da postoje raspoloživa sredstva, sklapa se *Ugovor o dodjeli potpore.*

Ugovor o dodjeli potpore s korisnikom sklapa načelnik temeljem *Prijedloga odluke Povjerenstva*.

Korisnik potpore je dužan osigurati preostala sredstva, odnosno razliku do 100% vrijednosti investicije i dobivenih sredstava potpore Općine Otok.

U roku od 30 (trideset) dana od dana potpisivanja Ugovora korisnik je dužan dostaviti dokaz o namjenskom utrošku sredstava:

* preslika računa koji glasi na podnositelja zahtjeva te dokaz o plaćanju,
* za kupnju domaćih životinja priznaje se i kupoprodajni ugovor ovjeren kod javnog bilježnika (uz uvjet da se isti ne smije razlikovati od priloženog predugovora o kupoprodaji).

Nakon dostavljenog dokaza o namjenskom utrošku sredstava Općina Otok će najkasnije u roku 30 dana izvršiti uplatu potpore na žiro račun korisnika potpore.

*Članak 12.*

Temeljem Programa, a po dobivanju suglasnosti Ministarstva poljoprivrede na isti, načelnik Općine Otok će za svaku kalendarsku godinu raspisati Javni poziv za dodjelu potpora poljoprivredi na području Općine Otok, zajedno s obrascima zahtjeva i svim potrebnim privitcima, koji će se objaviti na službenoj internet stranici Općine Otok za svaku pojedinu mjeru iz Programa.

Za stručne i administrativne poslove pripreme i objave Javnog poziva zadužuje se Jedinstveni upravni odjel.

Javni poziv mora najmanje sadržavati:

* naziv tijela koje objavljuje javni poziv
* predmet javnog poziva
* uvjete za podnošenje prijave na javni poziv
* potrebnu dokumentaciju
* način, mjesto i rok podnošenja prijava i
* način objave odluke o dodjeli potpore.

Potpore se dodjeljuju na temelju zaprimljenih Zahtjeva, dostavljene dokumentacije i kriterija propisanih ovim Programom.

Zahtjevi za potpore podnose se na propisanim obrascima Zahtjeva za dodjelu potpora za propisanu mjeru. Zahtjevi se mogu preuzeti sa službene internet stranice Općine Otok ili osobno u zgradi Općinske uprave Općine Otok.

Za postupak dodjele potpora načelnik imenuje Povjerenstvo za provedbu Programa potpora poljoprivredi na području Općine Otok za razdoblje 2021.- 2025. godine. Podnesene zahtjeve po objavljenom Javnom pozivu Povjerenstvo obrađuje po redoslijedu zaprimanja. Prilikom obrade zahtjeva Povjerenstvo je dužno provjeriti je li zahtjev dostavljen u roku, u skladu s ovim Programom i Javnim pozivom, nadalje provjerava se potpunost priložene dokumentacije te se određuje iznos prihvatljivih troškova.

Zaprimljeni zahtjevi za dodjelu potpore rješavaju se isključivo prema redoslijedu zaprimanja, do utroška sredstava. Povjerenstvo ima pravo zatražiti i dodatnu dokumentaciju ukoliko ocjeni da je to potrebno. Ukoliko se zaprimi nepotpun zahtjev Povjerenstvo podnositelju zahtjeva dostavlja pisani poziv za dopunu dokumentacije koju je isti dužan dostaviti u roku od 8 dana od dana zaprimanja poziva. Ukoliko u navedenom roku ne dostavi dopunu, zahtjev će se smatrati nepotpun i neće se razmatrati.

O obavljenom radu Povjerenstvo sačinjava zapisnik te dostavlja načelniku prijedlog Odluke, na temelju koje načelnik donosi Odluku o odobrenju novčane potpore.

Nadležni Upravni odjel, pozivom na članak 6. Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru te članak 6. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore obvezan je pisanim putem obavijestiti korisnika potpore o iznosu potpore izraženom u obliku bruto novčane protuvrijednosti potpore, kao i o tome da je riječ o potpori *de minimis*, izričito se pozivajući na Uredbu i navodeći njezin naziv i podatke o objavi u Službenom listu Europske unije.

Preglednik svih dodijeljenih potpora, sukladno Zakonu o pravu na pristup informacijama objavljuje se na službenoj internet stranici Općine Otok.

Općina Otok zadržava pravo naknadne kontrole (administrativne i terenske) namjenskog utroška sredstava.

Ukoliko je korisnik potpore odnosno podnositelj zahtjeva priložio neistinitu dokumentaciju od korisnika će se zatražiti povrat sredstava u proračun Općine Otok u roku od 15 dana od dana zaprimanja pisanog zahtjeva za povrat sredstava.

Ako korisnik ne izvrši povrat sredstava u zadanom roku, pokrenut će se postupak prisilne naplate i *bit će isključen iz svih potpora u poljoprivredi u narednih pet (5) godina.*

*Članak 13.*

Administrativno-tehničke poslove potrebne za provođenje ovog Programa obavlja Jedinstveni upravni odjel Općine Otok.

Nadležni upravni odjel iz stavka 1. ovog članka:

* obavještava Ministarstvo poljoprivrede o dodjeli potpora male vrijednosti u roku od 15 dana od dodjele potpore
* vodi evidenciju odobrenih sredstava potpora ovog Programa
* vodi bazu podataka i vrši provjeru (zapisnik) o ispunjavanju uvjeta iz ovog Programa za poljoprivredna gospodarstva koja su podnijela zahtjev.

Pomoć u pripremi dokumentacije, popunjavanju obrazaca zahtjeva i slično po Javnom pozivu vršit će Jedinstveni upravni odjel Općine Otok.

Ako se utvrde nepravilnosti u kontroli, isti OPG se isključuje iz „Programa potpora poljoprivredi na području Općine Otok“ na 5 godina.

1. **STUPANJE NA SNAGU**

*Članak 14.*

Danom stupanja na snagu ovoga Programa prestaje važiti Program potpora poljoprivredi i ruralnom razvoju na području Općine Otok za 2021. godinu („Službeni glasnik Općine Otok“ br ­­­­­19/20).

Ovaj Program stupa na snagu prvog dana od dana objave u Službenom glasniku Općine Otok.

**OPĆINA OTOK**

**OPĆINSKO VIJEĆE**

KLASA: 320-01/21-01/01

URBROJ:2175/04-02-21-04

Otok, 15. veljače 2021.g.

 Predsjednik Općinskog vijeća:

Marino Marijanović, v.r.